Streeptruie in ʼn Curriebeker-klas van hul eieDie Westelike Provinsie het Saterdag op Nuweland getoon dat, wat die Curriebeker-reeks betref, hy in ʼn klas van sy eie is. Die Streeptruie het die Sharks met 50-28 verslaan om `n tuishalfeindstryd in die reeks te verseker. Hoewel die Sharks die middelse deel van die kragmeting manmoedig gestry het, het die WP eenvoudig soveel meer afronding getoon. Die Sharks was eerste op die telbord, maar ʼn blitsoorlog deur die Streeptruie het die telling binne 28 minute tot 31-7 in hul guns gevoer – die bonuspuntdrie inkluis. Die besoekers het meedoënloos teruggeveg om net voor die rustydtoeter, met ʼn doel, die gaping tot tien punte te laat krimp. Hanteerfoute en swak dissipline, veral aan die Sharks se kant, het talle gulde geleenthede laat skipbreuk ly. Die besoekers was tot laat in die tweede helfte nog in die prentjie, maar toe het die Streeptruie die genadeslag toegedien. SP Marais, die WP-heelagter, het 20 van die wenspan se punte met ʼn drie ses doelskoppe en ʼn strafdoel behaal. Puntemakers – WP 50 (31) – Drieë: Jaco Coetzee, Ruhan Nel, Dillyn Leyds, Sergeal Petersen, SP Marais, JJ Engelbrecht, Chad Solomon. Doelskoppe: SP Marais (6). Strafdoel: SP Marais. Sharks 28 (21) – Drieë: Marius Louw, Tyler Paul, Gideon Koegelenberg, Aphelele Fassi. Doelskoppe: Robert du Preez (4).